ธปท. ยืดเวลาสมัคร “ผู้ว่า” คนใหม่ถึง 10 ก.ค.นี้ หลังมีผู้ลงชื่อชิงตำแหน่งเพียง 4 คน
ธปท. ยืดเวลาสมัคร "ผู้ว่า" คนใหม่ถึง 10 ก.ค.นี้ หลังมีผู้ลงชื่อชิงตำแหน่งเพียง 4 คน
ธปท. ยืดเวลาสมัคร "ผู้ว่า" คนใหม่ถึง 10 ก.ค.นี้ หลังมีผู้ลงชื่อชิงตำแหน่งเพียง 4 คน
25 มิ.ย. 2563

นายรังสรรค์ ศรีวรศาสตร์ อดีตปลัดกระทรวงการคลัง ในฐานะประธานคณะกรรมการคัดเลือกผู้ว่าการ ธนาคารแห่งประเทศไทย (ธปท.) เปิดเผยว่า จะขยายเวลาการรับสมัครผู้ว่าการ ธปท.คนใหม่ออกไปเป็นวันที่ 10 ก.ค.นี้ เนื่องจากเห็นว่าจำนวนผู้สมัครยังน้อยเกินไป
โดยตามกำหนดเดิม คณะกรรมการสรรหาฯ จะเปิดซองของผู้สมัครทั้งหมดในวันนี้ เพื่อพิจารณาคุณสมบัติ และจะนัดผู้ที่ผ่านคุณสมบัติมาแสดงวิสัยทัศน์ในวันที่ 29 มิ.ย.นี้ ก่อนสรุปผลการพิจารณาเสนอ รมว.คลังพิจารณาภายในวันที่ 2 ก.ค.นี้
สำหรับผู้สมัครชิงตำแหน่ง 4 คน เป็นคนใน 2 คน ได้แก่ นายเมธี สุภาพงษ์ รองผู้ว่าการ ด้านเสถียรภาพการเงิน ธปท. และนายรณดล นุ่มนนท์ รองผู้ว่าการ ด้านเสถียรภาพสถาบันการเงิน ธปท. และคนนอก 2 คน ได้แก่ นางต้องใจ ธนะชานันท์ กรรมการผู้จัดการบริษัท ประชารัฐรักสามัคคี วิสาหกิจเพื่อสังคม (ประเทศไทย) จำกัด ซึ่งเป็นบุตรสาวนายชวลิต ธนะชานันท์ อดีตผู้ว่าการ ธปท. และอดีต รมช. คลัง และนายสุชาติ เตชะโพธิ์ไทร อดีตรองกรรมการผู้จัดการ ประธานเจ้าหน้าที่สายการลงทุนและผู้จัดการกองทุนรวม บลจ.อยุธยา เจเอฟ
ทั้งนี้ คณะกรรมการคัดเลือกฯ ได้เปิดรับสมัครบุคคลที่สมควรได้รับการเสนอชื่อเป็นผู้ว่าการ ธปท. แทนนายวิรไท สันติประภพ ผู้ว่าการ ธปท.คนปัจจุบัน ที่จะครบวาระในวันที่ 30 ก.ย.63 โดยเปิดรับสมัครตั้งแต่วันที่ 26 พ.ค.-16 มิ.ย.63